Sherwood Anderson

**Sherwood Anderson** (* 13. september 1876, Camden, Ohio† 8. marec 1941, Colon, Panama) bol americký prozaik a básnik. 

## Životopis

Narodil sa v chudobnej rodine nestáleho pracovníka, po ktorom zdedil rozprávačský talent. Vďaka biednym pomerom až do pokročilého veku cítil ostych z nedostatku a spoločenského podceňovania, čo spôsobilo, že túžil po majetku a úspechu, no jeho honba za majetkovým zabezpečením a postavením však prinášala ovocie len veľmi pomaly. Ako dvadsaťročný odišiel do Chicaga, kde pracoval ako robotník v továrňach a na poliach. V španielsko-americkej vojne slúžil krátky čas ako dobrovoľník a po vojne začal opäť usilovne pracovať. Nejaký čas strávil v reklamných agentúrach v Chicagu, potom bol riaditeľom továrne v Elyrii, Ohio. 

V roku 1912 z minúty na minútu opustil svoje miesto riaditeľa továrne, aby sa začal konečne venovať literárnej činnosti. To však na živobytie nestačilo, a tak aj naďalej pracoval v novinách a v reklame. Odišiel z Chicaga a zapojil sa do mladej umeleckej bohémy. Najprv sa mu podarilo vydať dva menej úspešné romány, než napokon napísal a vydal jeden zo svojich najúspešnejších a najznámejších románov. V roku 1921 odišiel do Európy, kde sa okrem iného v Paríži stretol s Gertrúdou Steinovou, a v ďalšom roku sa presunul do New Orleans, až sa napokon natrvalo usídlil v Marione, Virgínia, kde redigoval dva politické časopisy. Zomrel na spiatočnej ceste zo zájazdu v Latinskej Amerike.

## Tvorba

Jeho vstup do literatúry nebol jednoduchý, hoci ho sprevádzalo búrlivé nadšenie na strane autora, menej už na strane vydavateľov. Jeho diela boli spočiatku veľmi hmlisté, rozochvené, s neurčitým posolstvom a myšlienkou, skĺzali do stereotypov, ktoré provokovali k paródiám (napr. Ernest Hemingway). Napokon mu vyšli najprv dva málo úspešné romány, než sa konečne dostavil úspech a podarilo sa mu vydať geniálne dielo, ktoré z neho spravilo jedného zo zakladateľov novej americkej prózy. 

Vo svojich dielach sa vyjadroval k mnohým témam, ako sú sociálne problémy, komolenie ľudskosti, industrializácia a jej vplyv na medziľudské vzťahy, inštinkty a podvedomie, no najvýznamnejšie prispel do novej americkej literatúry práve protestom proti štandardizácii, vďaka ktorej mnoho (a tiež hrdinov jeho románov) nezapadalo do schematických a moralistických zásad malomesta. Tým sa mu podarilo zásadne zmeniť obraz amerického malomesta, ktorý bol vykresľovaný do tých čias zásadne idylicky a tento nový obraz prerástol v americkej literatúre do „vzbury proti malomestu“, ktorá vyvrcholila dielami Sinclaira Lewisa. Viaceré z jeho diel tiež nesú autobiografické prvky, no i romány spomienkové a autobiografické odrážajú väčšinou len zmeny jeho pocitov a myšlienok počas jeho života, než spoľahlivé a biografické fakty.

## Dielo
### Romány

* 1916 - *Syn Windyho McPhersona (Windy MchPherson‘s Son)*
* 1917 - *Pochodujúci muži (Marching Men)*
* 1920 - *Biely chudák (Poor White)*
* 1923 - *Mnohé manželstvá (Many Marriages)*
* 1924 - *Rozprávačov príbeh (A Story Teller’s Story)*, životopisný a spomienkový román
* 1925 - *Temný smiech (Dark Laughter)*
* 1926 - *Zápisník (Notebook)*, životopisný a spomienkový román
* 1926 - *Tar: Stredozápadné detstvo (Tar: A Midwest Childhood)*, životopisný a spomienkový román
* 1932 - *Viac než túžba (Beyond Desire)*
* 1936 - *Kit Brandon*
* 1940 - *Rodisko (Home Town)*, životopisný a spomienkový román

### Zbierky

* 1918 - *Stredoamerické spevy (Mid-American Chants)*, zbierka básní
* 1919 - *Mestečko v Ohiu (Winesburg, Ohio)*, zbierka poviedok
* 1921 - *Triumf vajca (The Triumf of the Egg)*, zbierka poviedok
* 1923 - *Kone a ľudia (Horses and Men)*, zbierka poviedok
* 1927 - *Nový zákon (A New Testament)*, zbierka básní
* 1933 - *Smrť v lesoch (Death in the Woods)*, zbierka poviedok

Kategória:Narodenia v 1876
Kategória:Úmrtia v 1941
Kategória:Spisovatelia USA
Kategória:Novinári USA
Kategória:Osobnosti z Ohia